เช่าซื้อเม.ย.เริ่มสะดุด
ราชธานีลิสซิ่ง เกาะติดตลาด หลังเดือน เม.ย.สินเชื่อเริ่มนิ่ง ยังเน้นเจาะสินเชื่อกลุ่มรถบรรทุกเป็นหลัก
2 พ.ค. 2559

ราชธานีลิสซิ่ง เกาะติดตลาด หลังเดือน เม.ย.สินเชื่อเริ่มนิ่ง ยังเน้นเจาะสินเชื่อกลุ่มรถบรรทุกเป็นหลัก
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า หลังจากนี้บริษัทคงต้องติดตามสถานการณ์ตลาดเช่าซื้ออย่างใกล้ชิด แม้ว่าไตรมาสแรกที่ผ่านมา จะปล่อยสินเชื่อได้เกินกว่าที่ตั้งเป้าไว้เดือนละ 1,400 ล้านบาท และมีผลกำไรสุทธิสูงถึง 209.5 ล้านบาท เพิ่มขึ้นจากงวดเดียวกันของปีก่อน 20.5% ก็ตาม
“ยอดการปล่อยสินเชื่อในเดือน เม.ย.เริ่มกลับมานิ่งอีกแล้ว ทำให้เราต้องจับตาดูตลาดให้ดีๆ การที่บริษัททำกำไรสูงในไตรมาสแรกนั้น มาจากหนี้ที่ไม่ก่อให้เกิดรายได้ หรือเอ็นพีแอล ลดลง ลูกค้าส่วนใหญ่ที่เป็นรถบรรทุกได้ค่าจ้างมาก็นำเงินมาจ่ายค่างวดที่ค้างอยู่” นายโกวิท กล่าว
อย่างไรก็ตาม บริษัทยังคงให้ความสำคัญกับสินเชื่อรถบรรทุกเป็นหลัก สัดส่วนมากถึง 72% และคาดว่าสิ้นปีนี้จะเพิ่มเป็น 75% แบ่งเป็นรถบรรทุกใหม่ 65% และรถบรรทุกเก่า 35% ฐานลูกค้ารถบรรทุกส่วนใหญ่เกี่ยวกับการขนส่งภาคก่อสร้าง ส่งออก และสินค้าอุปโภคบริโภค ส่วนสินค้าเกษตรยังไม่ดี และคาดว่าสิ้นปีนี้ยังปล่อยสินเชื่อได้ตามเป้า 1.7 หมื่นล้านบาท
ทั้งนี้ ในไตรมาสแรกที่ผ่านมา บริษัทมีรายได้รวม 724.2 ล้านบาท เพิ่มขึ้น 41.2 ล้านบาท หรือ 6% ขณะที่มีค่าใช้จ่ายทางการเงิน 249 ล้านบาท ลดลง 11.14 ล้านบาท หรือ 4.2% จากการจัดหาแหล่งเงินกู้ยืมที่มีต้นทุนต่ำ ด้านค่าใช้จ่ายหนี้สูญและหนี้สงสัยจะสูญมี 104.7 ล้านบาท เพิ่มขึ้น  0.8 ล้านบาท หรือ 0.8% เนื่องจากการตั้งสำรองตามปกติของบริษัท จากฐานสินเชื่อที่เพิ่มขึ้นและการพิจารณาตั้งสำรองทั่วไปเพิ่มเติม เพื่อให้สอดคล้องกับภาวะเศรษฐกิจที่ชะลอตัวลง
สำหรับฐานะการเงิน ณ สิ้นไตรมาสแรกของปีนี้ บริษัทมีสินทรัพย์รวม 30,480 ล้านบาท เพิ่มขึ้น 8.1% จากการให้ลูกหนี้เช่าซื้อในกลุ่มรถบรรทุก โดยบริษัทมีสินเชื่อเช่าซื้อ 29,982 ล้านบาท เพิ่มขึ้น 9.1% คิดเป็น 98.3% ของสินทรัพยร์วม มีหนี้สินรวม 25,707 ล้านบาท ขณะที่เทียบกับไตรมาสสุดท้ายปี 2558 บริษัทมีสินทรัพย์รวมเพิ่มขึ้น 3.3% สินเชื่อเช่าซื้อเพิ่มขึ้น 3.6% หนี้สินรวมเพิ่มขึ้น 3% ถือว่ายังมีโครงสร้างการเงินที่แข็งแกร่งท่ามกลางเศรษฐกิจที่ชะลอตัว